LilyPond Tankönyv: 3.1.2 A kotta egy összetett zenei kifejezés

### 3.1.2 A kotta egy összetett zenei kifejezés

Az előző szakaszban (Bevezetés a LilyPond fájlok szerkezetébe) már láttuk a LilyPond fájlok általános felépítését. De a legfontosabb részt mintha átugrottuk volna: mi kerüljön a `\score` blokk belsejébe?

Valójában ez sokkal egyszerűbb, mint gondolnánk. Ez a mondat mindent megmagyaráz:

> A `\score` blokknak egy összetett zenei kifejezéssel kell kezdődnie.

Az összetett zenei kifejezés fogalmát már tisztáztuk A zenei kifejezés fogalma c. részben. Láttuk, hogy építhetünk fel nagy zenei kifejezéseket kis részekből – először hangokból, aztán akkordokból stb. Most egy összetett zenei kifejezést vizsgálunk meg felülről lefelé. Az egyszerűség kedvéért egy zongorakíséretes dal lesz a példánk. Először is szükségünk van az énekes és a zongorista szólamára.

>     \score {
>       <<
>         \new Staff = "ének" <<
>         >>
>         \new PianoStaff = "zongora" <<
>         >>
>       >>
>       \layout { }
>     }

Elneveztük a két szólamot „ének” és „zongora” néven. Ez nem kötelező, de jó szokás, hogy első pillantásra lássuk, melyik szólam mire szolgál.

Emlékezzünk arra, hogy `<< ... >>` szolgál több szólam jelölésére. Ennek hatására az ének- és a zongoraszólam egymás alatt fog megjelenni a kottában. A zongoraszólam két kottasort fog tartalmazni, az énekszólam pedig egy kottasort és egy dalszöveget, így mindkettőhöz `<< ... >>` blokk kell. A dalszöveghez az `\addlyrics` parancsot fogjuk használni. Ha szükséges feleleveníteni, az Egyszerű dalok kottázása c. részben olvashatunk róla.

>     \score {
>       <<
>         \new Staff = "ének" <<
>           \new Voice = "dallam" { c'1 }
>           \addlyrics { Szólt }
>         >>
>         \new PianoStaff = "zongora" <<
>           \new Staff = "jobbkéz" { c'1 }
>           \new Staff = "balkéz" { c'1 }
>         >>
>       >>
>       \layout { }
>     }

Most megvan a teljes struktúra. Az énekszólam egy `Voice` kontextust tartalmaz a hangoknak, és egy strófányi dalszöveget. A zongoraszólam pedig a jobb- és balkéz kottasorait tartalmazza.

Most elkezdhetjük kitölteni a hangokat. Elkezdhetnénk közvetlenül a Voice kontextus belsejébe beleírni, hogy:

>     \relative c'' {
>       r4 d8\noBeam g, c4 r
>     }

De ha ezt tennénk, a `\score` blokk nagyon bonyolult lenne, és nem lehetne átlátni a szólamok szerkezetét. Így érdemes változókat használni. A dalszöveg változóként való megadására a `\lyricmode` parancsot kell használni, hogy a LilyPond dalszövegként és ne hangokként értelmezze a változó tartalmát. (A dalszöveg egy külön beviteli mód, ezekből még több is van, ld. az Input modes c. részt.)

Tehát miután definiáltuk a megfelelő változókat, hivatkoztunk rájuk, és basszuskulccsal láttuk el a balkezet, kész egy valódi mű kezdete:

>     dallam = \relative c'' { r4 d8\noBeam g, c4 r }
>     dalszöveg = \lyricmode { Szólt az Úr, }
>     jobbkéz = \relative c'' { <g d g,>2~ <g d g,> }
>     balkéz = \relative c { b2 e2 }

>     \score {
>       <<
>         \new Staff = "ének" <<
>           \new Voice = "dallam" { \dallam }
>           \addlyrics { \dalszöveg }
>         >>
>         \new PianoStaff = "zongora" <<
>           \new Staff = "jobbkéz" { \jobbkéz }
>           \new Staff = "balkéz" {
>             \clef "bass"
>             \balkéz
>           }
>         >>
>       >>
>       \layout { }
>     }

Amikor a `\score` blokkot írjuk vagy olvassuk, mindig lassan, gondosan járjunk el. Haladjunk kívülről befelé, a magas szintű felépítéstől a részletek felé haladva. Nagyban segít, ha ügyelünk a behúzásokra – minden blokk kezdődjön egy tabulátorral beljebb, így az egy szinten levő blokkok ugyanolyan mértékben lesznek behúzva.

#### Lásd még

Referencia: Structure of a score.

Más nyelvek: English, česky, deutsch, español, français, italiano, 日本語, nederlands.

#### LilyPond — Tankönyv