LilyPond Tankönyv: 2.4.4 Abszolút hangmagasság-megadás

### 2.4.4 Abszolút hangmagasság-megadás

Eddig mindig `\relative` módban adtuk meg a hangmagasságot. Ez a legkönnyebb módja a legtöbb zenemű bevitelének, de létezik a hangmagasság megadásának egy másik módja is: az abszolút mód.

A LilyPond a `\relative` blokk elhagyása esetén minden hangmagasságot abszolútként értelmez. A `c'` mindig az egyvonalas c hangot jelöli, a `b` az alatta levő hangot, a kis h-t, a `g,` pedig a nagy g-t.

>     {
>       \clef bass
>       c' b g, g,
>       g, f, f c'
>     }

Íme egy négy oktávos skála:

>     {
>       \clef bass
>       c, d, e, f,
>       g, a, b, c
>       d e f g
>       a b c' d'
>       \clef treble
>       e' f' g' a'
>       b' c'' d'' e''
>       f'' g'' a'' b''
>       c'''1
>     }

Amint az látható, a magas hangok beviteléhez sok `'` jel szükséges. Itt van például egy Mozart-idézet:

>     {
>       \key a \major
>       \time 6/8
>       cis''8. d''16 cis''8 e''4 e''8
>       b'8. cis''16 b'8 d''4 d''8
>     }

A sok aposztróftól kevésbé lesz olvasható a bemenet, és így könnyebb hibázni. A `\relative` módban az előző példát sokkal könnyebb elolvasni és begépelni:

>     \relative c'' {
>       \key a \major
>       \time 6/8
>       cis8. d16 cis8 e4 e8
>       b8. cis16 b8 d4 d8
>     }

Ha relatív módban hibát vét az ember (eggyel több vagy kevesebb `'` vagy `,` jelet használ), a hiba azonnal szembetűnő – a hibás hangtól kezdve minden hang elcsúszik egy oktávval. Abszolút módban az egyszeri hiba nem ilyen könnyen észrevehető, és nehezebb megtalálni.

Az abszolút mód olyan dallamoknál lehet előnyös, amelyekben nagy hangközugrások vannak, de leginkább a LilyPond-fájlok számítógéppel történő generálásánál bizonyul különösen hasznosnak.

Más nyelvek: English, česky, deutsch, español, français, italiano, 日本語, nederlands.

#### LilyPond — Tankönyv