LilyPond Tankönyv: 1.2.1 Egyszerű kottázás

### 1.2.1 Egyszerű kottázás

A LilyPond bizonyos elemeket automatikusan hozzáad a kottához. A következő példában csak négy hangmagasságot adunk meg, de a LilyPond kirakja a kulcsot és az ütemmutatót, valamint a hangok hosszúságát alapértelmezetten negyednek veszi.

>     {
>       c' e' g' e'
>     }

Természetesen minden megváltoztatható, de a legtöbb esetben az alapbeállítás megfelelő.

### Hangmagasság

Fogalomtár: pitch, interval, scale, middle C, octave, accidental.

A hangok beírásának legegyszerűbb módja a `\relative` mód. Ebben a módban minden hang automatikusan abba az oktávba kerül, melyben az előző hanghoz a legközelebb áll, vagyis legfeljebb kvárt távolságra. Ennek szemléltetésére gépeljünk be egy zenei alapformulát, egy skálát, melyben minden hang szekund távolságra van az előzőtől. (Figyelem: mivel angolul a h hang neve b, ezért a LilyPond forrásban is alapesetben b-t kell írni h helyett!)

>     % megadjuk, hogy az első viszonyítási hang az egyvonalas c legyen
>     \relative c' {
>       c d e f
>       g a b c
>     }

Itt a relatív mód első viszonyítási hangja az egyvonalas c. Minden hang az előzőhöz a lehető legközelebb helyezkedik el: az első `c` az egyvonalas c-hez legközelebb eső c hangot jelenti, vagyis az egyvonalas c-t. A második, d hang ehhez a hanghoz esik legközelebb, vagyis ugyanúgy az egyvonalas oktávba kerül. Legfeljebb kvárt nagyságú hangközöket tartalmazó dallamok tápláhatók be így a legegyszerűbben.

>     \relative c' {
>       d f a g
>       c b f d
>     }

Természetesen nem szükséges, hogy a relatív mód első viszonyítási hangja megegyezzen a tényleges első hanggal, ahogy az előző példában is láttuk, ahol az első hang – a `d` – az egyvonalas c-hez legközelebb eső hang, az egyvonalas d.

A `\relative c'` parancsban megadott első viszonyítási hanghoz `'` vagy `,` karaktereket hozzáadva vagy elvéve változtatható a kezdőoktáv:

>     % kétvonalas oktáv
>     \relative c'' {
>       e c a c
>     }

A relatív mód kezdetben bonyolultnak tűnhet, de valójában a legtöbb dallamot így lehet legkönnyebben bevinni. Nézzük, hogyan néz ki a relatív hangmagasság-számítás a gyakorlatban. A h hangról egy kvárton belül felfelé a c, d és e hangok helyezkednek el, míg lefelé az a, g és f hangok. Tehát ha egy h-t követő hang c, d vagy e, akkor a h fölé, míg ha a, g vagy f, akkor a h alá kerül.

>     \relative c'' {
>       b c  % felfelé szekund, lefelé szeptim, így: felső c
>       b d  % felfelé terc, lefelé szext, így: felső d
>       b e  % felfelé kvárt, lefelé kvint, így: felső e
>       b a  % felfelé szeptim, lefelé szekund, így: alsó a
>       b g  % felfelé szext, lefelé terc, így: alsó g
>       b f  % felfelé kvint, lefelé kvárt, így: alsó f
>     }

Pontosan ugyanez marad a működés, ha bármelyik hang előtt kereszt vagy bé áll. A módosítójelek a relatív magasságszámítás során egyáltalán nem számítanak. A számítás során csak a vonalrendszerben elfoglalt pozíciónak (azaz a diatonikus magasságnak) van szerepe.

Kvártnál nagyobb hangközugrást úgy érhetünk el, hogy `'` vagy `,` karaktereket helyezünk a hang után. Az `'` egy oktávnyi emelkedést, a `,` egy oktávnyi süllyedést jelent.

>     \relative c'' {
>       a a, c' f,
>       g g'' a,, f'
>     }

Amennyi karaktert használunk, annyi oktáv különbséget érhetünk el, pl. `''` vagy `,,` két oktávnyi emelést, ill. süllyesztést jelent – de vigyázzunk, soha ne használjunk idézőjelet (`"`) két aposztróf (`''`) helyett! Ez ugyanaz a mechanizmus, amivel a relatív mód első viszonyítási hangját módosíthatjuk.

### Ritmusérték

Fogalomtár: beam, duration, whole note, half note, quarter note, dotted note.

A hangok ritmusértékét a hangmagasság után írt számmal határozhatjuk meg. `1` jelenti az egészkottát, `2` a félkottát, `4` a negyedkottát és így tovább. A gerendázást automatikusan elvégzi a LilyPond.

Ha nincs megadva a hosszúság, az előző hang hossza marad érvényben. Az első hang alapértelmezetten negyed hosszúságú.

>     \relative c'' {
>       a1
>       a2 a4 a8 a
>       a16 a a a a32 a a a a64 a a a a a a a a2
>     }

A pontozott hangok után annyi pontot (`.`) kell írni, ahányszoros a pontozás. A pontozott hangok ritmusértékét mindig meg kell adni számmal.

>     \relative c'' {
>       a a a4. a8
>       a8. a16 a a8. a8 a4.
>     }

### Szünet

Fogalomtár: rest.

A szünetek megadása hasonlóképpen történik, mint a hangoké, csak a hangmagasság megjelölése helyett `r` betűt kell írni:

>     \relative c'' {
>       a r r2
>       r8 a r4 r4. r8
>     }

### Ütemmutató

Fogalomtár: time signature.

Az ütemmutató beállítására a `\time` parancs szolgál:

>     \relative c'' {
>       \time 3/4
>       a4 a a
>       \time 6/8
>       a4. a
>       \time 4/4
>       a4 a a a
>     }

### Kulcs

Fogalomtár: clef.

A kulcs beállítása a `\clef` paranccsal lehetséges:

>     \relative c' {
>       \clef treble
>       c1
>       \clef alto
>       c1
>       \clef tenor
>       c1
>       \clef bass
>       c1
>     }

### Mindez együtt

Alább látható egy rövid példa, mely az eddig tanult elemeket mutatja be:

>     \relative c, {
>       \time 3/4
>       \clef bass
>       c2 e8 c' g'2.
>       f4 e d c4 c, r4
>     }

#### Lásd még

Referencia: Writing pitches, Writing rhythms, Writing rests, Time signature, Clef.

Más nyelvek: English, česky, deutsch, español, français, italiano, 日本語, nederlands.

#### LilyPond — Tankönyv